La Bibia piemontèisa/Testament Vej/Rut/Rut 3


Rut

3

Rut a passa la neuit dacant a Boz 

Un di, Noemi, soa madòna, a l'ha dije: "Cara la mia fija, a venta nen che mi it serca na sistemassion, parèj ch'it sie contenta? E bin! Boz, ch'it ses stàita darera a soe sërvente, é-lo nen nòst parent? Varda, costa neuit a seurtrà a ventilé l'òrdi an sl'èira. Donca, lavte e date 'l përfum, but-te tò mantel e cala 'nt l'èira, ma fate nen arconòsse da chiel anans che chiel a l'abia finì 'd mangé e 'd bèive. Cand ch'a andrà a deurme, varda 'l leugh doa chiel a deurm; peui va, àussa la coverta da la part dij pé e cogg-te ambelelì; at dirà chiel lòn ch'it l'avras da fé". Rut a l'ha rësponduje: "I farai coma ch'it dise".

Anlora Rut a l'é calà 'nt l'èira e a l'ha fàit lòn che la madòna a l'avìa dije. Boz a l'ha mangià, beivù e a l'era 'd bonimor; peui a l'é andàit a deurme dacant al baron d'òrdi. Anlora chila a l'é vnùa pian-pianòt, a l'ha aussaje la coverta da la part dij pé e a l'é cogiasse. Anvers ëd mesaneuit col òm a l'é dësvijasse con un frisson, a l'é vardasse dantorn e, varda-lì che na fomna a l'era cogià ai sò pé. A l'ha dije: "Chi ses-to?". Rut a l'ha rësponduje: "I son Rut, toa sërventa; dëstend la brova 'd tò mantel ansima a toa sërventa, përchè ti 't l'has ël drit ëd dësangagg".

Boz a l'ha dije: "Ch'it sie benedìa an tra le fomne, fija mia cara! Cost tò scond at ëd grinor a l'é mej che 'l prim, përchè ti 't ses nen andàita a sërché dj'òm giovo, pòver o rich. E adess, fija mia cara, gnun-e tëmme; mi i farai për ti lòn ch'it l'has dime, përchè tut ël pòpol a sapia che ti 't ses na fomna onesta. Contut, combin ch'i sia tò parent, a-i é n'àutr ch'a l'é 'n parent pì davzin che mi. Passa ambelessì la neuit e doman matin, se col-lì a vorerà mariete, va bin, ch'at pija; ma se a-j piasrà nen, it pijerai mi, it lo giuro për la vita 'd Nosgnor! Sta cogià fin-a a la matin". 

Parèj Rut a l'é restà cogià ai sò pé fin-a a la matin. Peui Boz a l'é alvasse anans che la lus dël di a permëttèissa d'arconòss-la. An tra chiel as disìa: "A venta che gnun a ven-a a savèj che costa fomna a l'é vnùita an sl'èira!". Peui a l'ha giontà: "Doverta 'l mantel ch'it l'has acòl e tenlo con le doe man". Chila a l'ha tnilo e chiel a l'ha mzurà ses part d'òrdi ch'a l'ha cariaje an sle spale; peui chila a l'é tornass-ne an sità.

Cand che Rut a l'é tornà da soa madòna, costa-sì a l'ha ciamaje: "Coma ch'a l'é andàita, fija mìa cara?". Chila a l'ha contaje lòn che col òm a l'avìa fàit për chila. A l'ha giontà: "Coste ses ëmzure d'òrdi, a l'ha damje an disend: 'It torneras pa a man veuide da toa madòna'". "Stà tranquila, fija mìa cara, a l'ha dije Noemi, fin-a a tant ch'it sapie nen coma ch'a finirà cost afé, sicura cost òm as darà nen ëd pas prima ch'a l'abia sarà d'ancheuj costa facenda".

Nòte 

Bibia
Testament Vej
Rut